Garapen Ekonomiko eta Enpresarialeko kontseilari Mikel Irujo Amezaga jaunak honako hau dio Navarra Suma talde parlamentarioari atxikita dagoen foru parlamentari Cristina Ibarrola Guillén andreak aurkeztutako 10-22/PES-00232 idatzizko galderari buruz. Honako hau zioen galderak: SODENA, Albyn eta CENen artean maskarak erosteko adostutako hitzarmenaren esparruan:

1. ***Zergatik egin ziren erosketak CENek egindako zenbatespenetatik baino askoz gorago?***

SARS COV-19 birusaren hedapena geldiarazteko eta osasun-sistemaren kolapsoa saihesteko xedez ezarritako konfinamenduaren ondoren sektore ez-funtsezkoek berriz jarduerari ekiteaz batera, lehentasunezko helburua zen langileak lanera segurtasun-baldintza egokietan itzultzea bermatzea. Birusaren hedapen azkarraren ondorioz Norbera Babesteko Elementuen kontsumoa handitu zen, elementu horien stock erabilgarria agortzeraino, eta horrek [hornidura-eza orokortua eragin zuen.](https://www.who.int/es/news/item/03-03-2020-shortage-of-personal-protective-equipment-endangering-health-workers-worldwide) Testuinguru horretan, ekoizle txinatarrengana jo behar zen NBEak eskuratzeko, eta eskariak aintzat har zitzaten, besteak beste, beharrezkoa zen kopuru handikoak izatea eta aurrez ordaintzea.

Ziurgabetasun-testuinguru horretan, beharko ziren NBEen aurreikuspen bat eskatu zien CENek enpresei eta elkarteei, eta hitzarmenaren sinatzaileei pasatu zien 2020ko apirilaren 22an; horrela, CENek emandako informazioa oinarri hartuta egin zen eskaera. Hitzarmenak jasotzen duen bezala, enpresak hornitzeko erosketa-kanalera FFP2 maskaren 257.200 ale gehitu ziren, aurretik egindako premiazko eskari batekoak.

1. ***Uste zena baino erosketa gutxiago gertatzen zirela ikusi ondoren egindako ekintzak.***

2020ko ekaineko bigarren hamabostaldian, Albyn Medicalek ohartarazi zuen CENek egindako eskari-eskaeren erritmoa eta kopurua baxua zela, aurretik kudeatutako eskarienak baino apalagoa, eta materialaren stockari lotutako espazio-arazoak sortzen ari zirela; hain zuzen, Galar Zendeako Udalak lagatako nabe batean biltegiratuta zegoen materiala, eta oraindik ere material-sorta gehiago heldu behar zen.

Alderdien arteko bilera bat egin zen uztailaren 2an, alde batetik jorratzeko kanalaren eskari-erritmoa aurreikusitakoa baino apalagoa zela, eta, bestetik, biltegiratze-tokia aztertzeko.

Hainbat ekintza adostu zituzten:

* + Albynek Galar Zendeako Udalarekin hitz egin eta materiala biltegiratzeko epea luzatzea lortu zuen, irailaren amaierara arte.
	+ CENek eskariei buruz galdetu behar zien elkarteei.
	+ Sodenak kontsultak egin zituen enpresa handi eta multinazional batzuekin, NBEak behar ote zituzten jakiteko.
	+ Sodenak eta Albynek udan zenbait kudeaketa egin zituzten beste biltegiratze-toki bat bilatze aldera. Azkenik, enpresa batek bere espazio bat eskaini zuen modu desinteresatuan, materiala hara eramateko urriaren 1etik aitzina.
	+ Bitartean, udan, maskaren eta beste NBE batzuen prezioa jaitsi zen, eta merkatua bere onera etortzen hasi zen.
	+ Eskarien egoera hobetzen ez zenez, horren berri eman zitzaion Sodenaren Administrazio Kontseiluari 2020ko urriaren 27ko bileran, eta hainbat alternatiba plazaratu ziren stockari aterabide bat emateko. Lehendakariak stocka gutxitze aldera CENekin egin beharreko kudeaketen zain geratu zen kontseilua. - Sodena Osasunbidea-Nafarroako Osasun Zerbitzuarekin harremanetan jarri zen stockari aterabide bat ematen saiatzeko.
	+ 2021eko otsailaren 4an, Garapen Ekonomiko eta Enpresarialeko Departamentuko kontseilaria aldatu zuten, baita SODENAko lehendakaria ere.
	+ Enpresa txiki eta ertain, mikroETE eta langile-autonomoendako NBEak erosteko hitzarmenaren inguruko txosten juridiko bat eskatu zitzaion ARPAri, zeinak 2021eko otsailaren 8an eman baitzuen.
	+ 2021eko otsailaren 23an Sodenaren Administrazio Kontseiluak gaia jorratu zuen. Prezioa jaisteko aukera aipatu zen, biltegiratutako materialari aterabide bat emate aldera. Kontseiluak beste txosten juridiko bat eskatu zuen.
	+ Garrigues abokatu-bulegoari eskatu zitzaion, eta 2021eko apirilaren 13an eman zuen.
	+ SODENAk CENI eskatu zion hitzarmena bete zezala, eta haren esanetara geratu zen material-stockari aterabide bat emateko; materialaren balioa 1,8 milioi euro ingurukoa zen.
	+ 2021eko uztailean, CPENek ÉCIJA abokatu-bulegoari eskatutako txosten juridikoa jaso zen.
	+ Sodenako lehendakariak CENI beste hitzarmen baten zirriborro-proposamenaren berri eman zion, aurrekoa osatzen zuena.
	+ Harrezkero, Sodenako lehendakariaren eta sinatzaileen arteko harremanek jarraitu zuten, stockari aterabide bat bilatzeko asmoz.
1. ***Eskarietan osasun alorreko materialaren atzerapenaren aurrean egindako ekintzak.***

Ulertuta galdea 2020ko maiatzean LD Medical enpresari KN95/FFP2 maskaren 600.000 aleko eskariari dagokiola, aipatu behar da eskari horren fabrikatzailea txinatarra dela. 2020ko ekainaren 19an, osasun-agintariek jakinarazi zuten KN95 motako maskarak FFP2koekin homologatu behar direla baldin eta horiek merkaturatu nahi badira. Maskara mota horrek honako egiaztapen europar hau gainditu behar du: laborategiko test bat –kasu honetan, APAVE laborategi frantziarrean–, behar bezala ziurtatua.

Itxarote-zerrenda handien ondorioz, 2020ko abenduaren 3ra arte itxoin behar izan zen proba hori egiteko, eta hurrengo egunean (abenduaren 4an) jaso genuen homologazio-ziurtagiria.

Bitartean, maskarak entregatzean izandako atzerapenari buruzko erreklamazioak egin zituen Albynek, gehienak telefonoz, eta, zehazki, bat 2020ko urriaren 14koa, konponbide bat lortzeko asmoz,;izan ere, prezioak jaisten ari ziren eta oraindik ez zuten ziurtagiria jaso. Hornitzaileak erantzun zien ezin zuela aldatu jada eskatutakoa.

2020ko abenduaren erdialdean, maskarak jaso ziren, eta Albynek ikuskatu ondoren, ohartu ziren kutxa ez zegoela behar bezala etiketatuta. Hornitzaileari akatsaren berri eman zitzaion, eta eskaria berriz bidali behar izan zen, ongi etiketatzeko. Gorabehera horien ondorioz eragindako gastu gehigarri guztiak Albyn Medicalek hartu ditu bere gain.

1. ***Txosten teknikorik al dago, egindako eskarietan maskaren unitate-prezioaren aldea justifikatzen duenik?***

Ez

1. ***Albyn hitzarmenerako aukeratzeko irizpideak.***

Albyn Medical SL enpresak medikuntza eta farmazia sektorean dihardu, eta baditu behar bezalako egitura, harremanak, jakintza eta esperientzia produktuak eta hornitzaileak bilatzeko Estatuko eta nazioarteko merkatuan, eta produktuaren garraioa kudeatzeko, bai eta inportazioa ere, hala behar denean, Nafarroan jaso dadin. Osasunbidea-Nafarroako Osasun Zerbitzuarendako osasun-materiala erosteko 2020ko martxoan SODENA, O-NOZ eta beste bi enpresarekin abiatutako hitzarmenean parte hartu zuen, eta profesionaltasun, gaitasun eta jardun egokia izan zuen.

1. ***Zein dira Departamentuari maskarak eskaini zizkioten beste enpresak, noiz eta zer unitate-preziorekin? Zer erabaki zen eskaintza horiekin eta zergatik?***

Maskara eta beste NBE batzuen eskaintza asko jaso ziren. Eskaintza horiek Albyn Medicali bidali zitzaizkion, balora zitzaten, sektorean zuten ezagutza eta esperientziagatik.

1. ***Zergatik ez zen maskara-soberakinik geratu Osasunbidea-Nafarroako Osasun Zerbitzuan?***

Uste dugu galdera hori Osasun Departamentura birbideratu behar dela han erantzun dezaten.

1. ***Zer egin zen enpresei saldu ez zitzaizkien maskarei irtenbidea emateko?***

2. puntuan erantzun zaio.

1. ***Zer eginen da hemendik aurrera maskara horiekin?***

Hitzarmenaren sinatzaileen artean adostu beharko dituzte hartzen diren ekintzak.

***Non dira stocketik falta diren 336 FFP2 maskarak eta 3.992 maskara kirurgikoak?***

Espedientearen auditoriarako egindako inbentarioan hautemandako diferentziaz galdetzen da. Horri dagokionez, jakitera eman nahi dizugu Sodenak 2022ko abuztuaren 31n egindako inbentarioan ohartu zela aurrez egindakoan akats bat zegoela. FFP2 maskaren lau palet zenbatu ziren, bakoitza 15.000 alekoa, baina benetan 15.360 ale zeuden palet bakoitzean. Gainera, maskara kirurgikoen kasuan, kontu-hartzailetzari jakinarazitako stock teorikoaren zerrendan 1.742 ale soberan zeuden.

Abuztuaren 31n egindako azken inbentario horren arabera, honako hau da biltegiratutako stockari dagokionez deskoadratutako maskara-kopurua:

* FFP2 maskarak:
	+ Stock teorikoa (material-eskarien arabera): 683.400 ale.
	+ Benetako stocka (2022/08/31ko zenbaketa): 684.504 ale.

 FFP2 maskaren 1.104 ale leudeke soberan.

* IIR maskara kirurgikoak:
	+ Stock teorikoa (material-eskarien arabera): 1.063.350 ale edo benetako stocka (2022/08/31ko zenbaketaren arabera): 1.061.100 ale.  2.250 IIR-maskara gutxiago leudeke.

Ez da alde horren justifikaziorik lortu.

Hori guztia jakinarazten dizut, Nafarroako Parlamentuko Erregelamenduaren 194. artikuluak xedatua betez.

Iruñean, 2022ko urriaren 4an.

Garapen Ekonomiko eta Enpresarialeko kontseilaria: Mikel Irujo Amezaga